UV keer ontwrigting by rugbywedstrydFoto: Facebook via Free Education Movement. ŉ Rugbywedstryd op Shimlapark op die Bloemfontein-kampus van die Universiteit van die Vrystaat (UV) is Maandagaand byna ontwrig. Dit volg amper presies ŉ jaar nadat chaos op dieselfde veld uitgebreek het. Lacea Loader, woordvoerder vir die universiteit, het in ŉ verklaring gesê sowat 20 mense was by Maandagaand se voorval betrokke sowat tien minute voor die einde van die wedstryd tussen die FNB Shimlas en die FNB Ikey Tigers. “Die groep het deur die ingangshekke beweeg en geëis dat die bestuur ŉ openbare aankondiging oor die Shimlapark-verslag maak.” Die verslag handel oor die ondersoek na die voorval op 22 Februarie 2016, toe betogers tydens ŉ rugbywedstryd op Shimlapark op die veld gestorm het. Dr. Nicky Morgan, waarnemende visekanselier en rektor, het die groep Maandagaand toegespreek en gesê die verslag is vroeër verlede maand al aan studente se leierskapstrukture bekend gemaak. Morgan het bygevoeg dat die universiteit se bestuur glo dit was onnodig om dié openbare geleentheid te probeer ontwrig. Daar is ook aangebied om met die leiers van die groep te vergader oor die betrokkenheid van studente in die voorgestelde aksies en voorstelle wat in die verslag genoem word. “Die universiteit het egter die nodige stappe gedoen om te verseker dat die wedstryd nie onderbreek word nie. Daar was van die universiteit se eie beskermingsdienste en ŉ eenheid van die Suid-Afrikaanse Polisie beskikbaar,” het Loader gesê. Loader het aan Maroela Media bevestig dat die wedstryd nie onderbreek was nie. “Die wedstryd is klaar gespeel met die finale telling 22-7 in die guns van die FNB Ikey Tigers.” Maroela Media het vroeër berig chaos het in Februarie by ŉ rugbywedstryd op die UV-kampus uitgebreek toe betogers op die veld gehardloop en die wedstryd ontwrig het. ŉ Geveg het uitgebreek en talle omstanders het glo ook op die veld gehardloop. Die betogers is van die veld verjaag en die polisie was oomblikke later daar. Van die betogers is glo ernstig in die bakleiery beseer. Die UV het ná hierdie voorval ŉ paneel aangestel, onder leiding van ’n afgetrede regter van die konstitusionele hof, regter Johann van der Westhuizen, om die voorval en die gebeure voor en ná dit te ondersoek. Daar is egter in Januarie vanjaar gesê die verslag gaan nie nou bekend gemaak word nie aangesien die universiteitsbestuur nog daardeur moet werk.